钦定古今图书集成/理学汇编/经籍典/第127卷 > 《端午献尚书为寿赋》〈以诚以古书资乎圣寿为韵〉王棨
## 钦定古今图书集成/理学汇编/经籍典/第127卷 > 《端午献尚书为寿赋》〈以诚以古书资乎圣寿为韵〉王棨

节乃端午，经惟《尚书》。当炀帝穷奢之际，见苏公为寿
之初。五日嘉辰，欲有裨于圣德；百篇奥义，敢将献于
皇居。始夫蕤宾既调，星火初正。虽云祭屈之日，实有
祝尧之敬。咸求玩好，冀尽竭其忠勤；竞荐珍奇，愿延
长于睿圣。惟公以邦纪将紊，洪图渐倾。欲讽江东之
幸，思停辽水之征。繇是访注于安国，求篇于伏生。既
逢采艾之时，合祈洪算；遂托献芹之礼，庶达微诚。盖
以文尽雅言，事传上古。前王之善恶皆载，历代之安
危可睹。自然于礼无爽，于君有补。岂效辟兵之法，专
用灵符；宁依续命之仪，祇陈彩缕。既而面对丹墀，虔
而进之。其为贽也，非雁非羔，非玉非帛。其为《书》也，非
《易》非传，非礼非诗。且曰“臣则有志匡主，无心顺时，窃
以百王之典，可为万岁之资。愿陛下察所以是，究所
以非，不知枕惟琥珀之珍，裘有雉头之美。诚未若典
谟训诰，阅斯而北阙长存；虞夏商周，鉴此而南山相
似。所以鼓箧斯至，称觞自殊。借手而献，则为臣矣；服
膺弗失，其在君乎？愿因犬马之诚，取为龟镜；欲取丝
纶之笔，用作规模。且”浴兰献物兮古岂无。捧酒祝君
兮今亦有。谁能持十三卷之《雅诰》，上千万年之洪寿。